漂泊岳阳遇张中行因汎舟洞庭晚宿君山联句
丁开 (Song)
元气无根株，地脉有断绝。日月互吞吐，云雾自生灭。楚妃结幽想，巴客答清吷。宁知莽苍中，不假巨鳌力。势阅南纪浮，思随西风发。形影寄孤舟，吾道成鴃舌。笑谈正凌傲，俯仰不偪侧。每与景物会，未省欢娱毕。叠翠晚愔愔，堕黄秋的的。鱼龙负赑赑，独鸟去不息。旷原眇周抱，异境超慌惚。径度万顷空，忽得一拳碧。稍稍鸡犬近，依依钟梵夕。推门月微堕，煮茗香初歇。衣裳识霜信，瓶钵了禅悦。事定心源清，梦回斗柄直。周游兴欲尽，长往计未决。出门更回首，沙水荡虚白。美哉神禹功，已矣三苗国。山川长不朽，愚智俱可惜。神交正冥冥，指点空历历。慎勿语俗人，桃源恐相失。